रायपुर. सोमवार की रात को राजधानी में झमाझम बारिश के बाद मंगलवार को मौसम फिर खुल गया। बारिश की वजह से वातावरण में आद्र्रता रहने के कारण तेज धूप से उमस बढ़ गई। छत्तीसगढ़ के ऊपर चक्रवात अभी भी बना हुआ है। दक्षिण पश्चिम मानसून तय तारीख से करीब छह दिन पहले 4 जून को कर्नाटक से आगे बढ़कर महाराष्ट्र तक पहुंच गया है।
केरल, तमिलनाडु के बाद आंध्रप्रदेश और कर्नाटक में भी मानसून सक्रिय हो गया है। मौसम विभाग के अनुसार मानसून के महाराष्ट्र तक पहुंचने का सामान्य समय 10 जून है। इस साल यह इससे छह दिन पहले 4 जून को ही दक्षिण महाराष्ट्र पहुंच गया है। अगले कुछ समय में मानसून के मध्य भारत तक पहुंचने की संभावना है। मानसून बस्तर की तरफ से करीब 10 जून को छत्तीसगढ़ में प्रवेश कर सकता है।
मानसून से पहले चक्रवात और द्रोणिका के कारण प्रदेश में बारिश हो रही है। सोमवार रात 26 मिलीमीटर तक बारिश हो गई। माना में तो 44 मिलीमीटर बारिश दर्ज की गई। इसके अलावा प्रदेश में दुर्ग,पेंड्रारोड, अंबिकापुर और जगदलपुर में भी बारिश और बूंदाबांदी हुई। लालपुर मौसम केंद्र के मौसम विज्ञानी एम. गोपाल राव के अनुसार अगले 24 घंटे में कहीं-कहीं गरज-चमक के साथ बारिश होने की संभावना है।
बारिश की वजह से राजधानी सहित राज्यभर में तापमान कम हो गया। रायपुर में अधिकतम तापमान 37.4 और न्यूनतम 24.3 डिग्री पर पहुंच गया। अन्य सभी जगहों पर तापमान 37 से 38 डिग्री के आसपास रहा। बुधवार को तापमान अधिकतम 37 डिग्री तक रहने की संभावना है।
hin_Deva awa_Deva hin_Deva hin_Deva